Anbefaler ikke disse: – Styr unna 
Myndighetene er kritiske til maskinene som blander morsmelkerstatning. Norske myndigheter er bekymret for potensielt farlige bakterier i morsmelkerstatning.  For å beskytte babyer mot å bli syke har helsemyndighetene og WHO et råd: Pulveret må blandes ut med kokt vann som holder minst 70 grader. Da uskadeliggjøres bakteriene.  Populære morsmelkerstatningsmaskiner på markedet gjør ikke det.  Baby Brezza, en av de mest kjente maskinene, varmer vannet til i underkant av 40 grader.  Produsenten sier til VG at de er sikre på at maskinen er helt trygg å bruke. Myndighetene mener derimot at ved en slik temperatur vil bakterier kunne «trives og formere seg».  – Hvis blanding i maskin resulterer i en blanding som holder lavere temperatur enn 70 grader, vil det øke risikoen for bakterievekst, sier spesialrådgiver i Helsedirektoratet, Gry Hay. Myndighetene har ikke anledning til å vurdere hvert enkelt blandeapparat, sier hun - men er likevel klar på at:  – Blandeapparater som ikke ivaretar at alt vannet skal kokes opp og holder minst 70 grader når det blandes med pulveret, kan ikke anbefales. – Styr unna  Anne Grøvslien, enhetsleder ved spesialkjøkkenet for barneernæring ved Oslo universitetssykehus (OUS), tror det enkle er det beste: – Kok vannet. Det er alltid en risiko med slike maskiner. I tillegg til at temperaturen ikke alltid er som anbefalt av norske myndigheter, er det også ofte mange deler som må rengjøres. Grøvslien er klar på sitt råd til foreldre:  – Jeg er ikke noe fan av denne typen maskiner. Det trengs ikke, så styr unna. Produsent uenig Said Saharkhiz, daglig leder i IBP Scandinavia AB - som distribuerer Baby Brezza - forsikrer om at maskinen er helt trygg.  Saharkhiz skriver i en e-post til VG at det «hersker en delt mening om hvilken temperatur tilberedningen bør oppnå, samt hvilke barn som bør følge denne anbefalingen».  Det finnes ingen anbefaling i de fleste land i verden - inkludert Sverige, Danmark og Finland - om at man skal benytte 70 grader for å tilberede morsmelkerstatning, skriver Saharkhiz. De råder heller til at man skal følge produsentens instruksjoner.  «Bare et fåtall land i verden, deriblant Norge, Storbritannia og Japan, anbefaler at man anvender 70 grader varmt vann».  Saharkhiz skriver videre at det «siden det ikke er noen global konsensus om rett eller feil måte å tilberede en flaske, mener Baby Brezza at foreldre bør velge tilberedningsmåten som kjennes mest sikkert for dem».  Baby Brezza har siden 2013 solgt millioner av maskiner, og alle er stort sett fornøyde, skriver Saharkhiz:  «For mange foreldre er praktikalitet den viktigste faktoren ettersom at de ikke vil at deres barn skal behøve å gråte mens de koker vann og så lar det kjøles ned til lunken temperatur for å unngå å brenne barnets munn». «Hot shot»-metoden En annen populær maskin, Tommee Tippee, bruker en «shot» med minst 70 grader varmt vann når den blander pulveret. Produsenten mener at dette er i tråd med WHOs råd.  Myndighetene ser ikke helt slik på det. Ved en liten mengde varmt vann vil ikke hele blandingen holde tilstrekkelig høy temperatur, opplyser Helsedirektoratet. Dessuten kan bakteriene komme fra andre kilder enn selve pulveret, forklarer spesialrådgiver Hay:  – Sykdomsfremkallende bakterier kan også overføres til morsmelkerstatning fra personen som tilbereder den, fra omgivelsene eller utstyret som benyttes.  Tommee Tippee: – Har blitt validert  Norske Servicesystemer AS, som distribuerer Tommee Tippee sin «Perfect Prep»- maskin, svarer på spørsmål i en e-post til VG.  De skriver at «hot shot»-metoden - med vann på minst 70 grader - «har blitt validert, på tvers av alle mengder drikke, av et eksternt laboratorium».  Metoden oppfyller «WHOs anbefalinger om en temperatur på minst 70 grader for å drepe bakterier som kan være til stede i pulveret».  Norske Servicesystemer skriver også at maskinen har et «antibakterielt filter som fjerner bakterier og andre potensielle forurensninger fra vannet som brukes i maskinen for å gjøre maten trygg». 
Norske helsemyndigheter anbefaler ikke populære morsmelkerstatningsmaskiner - på grunn av frykt for potensielt farlige bakterier i morsmelkerstatning. Myndighetene anbefaler å blande pulveret med kokt vann på minst 70 grader for å uskadeliggjøre bakteriene, noe flere maskiner - som Baby Brezza - ikke gjør.  Baby Brezza-produsenten mener at maskinen er helt trygg, og at det er ulike meninger om blandetemperatur.  Maskinen Tommee Tippee benytter en metode som gir en shot med varmt vann, men helsemyndighetene er ikke overbevist om at dette er effektiv nok. Ekspertenes råd er å unngå morsmelkerstatningsmaskiner og i stedet koke vann for å blande pulveret.